„58) Dichlormetanas CAS Nr. 75–09–2 EC Nr. 200–838–9

1. Dažų nuėmikliai, kurių sudėtyje yra dichlormetano, kurio koncentracija yra lygi ar didesnė nei 0,1 % svorio: a) pirmą kartą neteikiami į rinką siekiant juos tiekti visuomenei arba specialistams po 2010 m. gruodžio 6 d.; b) neteikiami į rinką siekiant juos tiekti visuomenei arba specialistams po 2011 m. gruodžio 6 d.; c) nenaudojami specialistų po 2012 m. birželio 6 d. Taikant šį punktą: i) specialistas– tai bet kuris fizinis ar juridinis asmuo, įskaitant darbuotojus ir savarankiškai dirbančius asmenis, kurie vykdydami savo profesinę veiklą dirba su dažų nuėmikliais už pramonės objekto ribų; ii) pramonės objektas– tai infrastruktūra, naudojama vykdant dažų nuėmimo veiklą. 2. Nukrypdamos nuo 1 dalies, valstybės narės gali savo teritorijose tam tikrą veiklą vykdantiems specialiai apmokytiems specialistams leisti naudoti dažų nuėmiklius, kurių sudėtyje yra dichlormetano, ir gali leisti teikti į rinką tokius dažų nuėmiklius siekiant tiekti juos tiems specialistams. Valstybės narės, besinaudodamos šia nukrypti leidžiančia nuostata parengia tinkamas nuostatas, kurių tikslas – apsaugoti tų specialistų, naudojančių dažų nuėmiklius, kurių sudėtyje yra dichlormetano, sveikatą ir saugą, ir apie šias nuostatas informuoja Komisiją. Į šias nuostatas įtraukiamas reikalavimas, kad specialistas turėtų valstybės narės, kurioje tas specialistas veikia, pripažįstamą sertifikatą arba pateiktų kitų šiam tikslui reikalingų dokumentinių įrodymų, arba kad tas specialistas būtų kitaip patvirtintas tos valstybės narės, siekiant parodyti tinkamą apmokymą ir kompetentingumą saugiai naudoti dažų nuėmiklius, kurių sudėtyje yra dichlormetano. Komisija parengia valstybių narių, kurios pasinaudojo šios dalies nukrypti leidžiančia nuostata, sąrašą ir jį viešai paskelbia internete. 3. Specialistas, kuriam taikoma 2 dalyje nurodyta nukrypti leidžianti nuostata, veikia tik tose valstybėse narėse, kurios pasinaudojo šia nukrypti leidžiančia nuostata. 2 dalyje nurodyti mokymai apima bent jau: a) informavimą apie pavojų sveikatai, pavojaus sveikatai vertinimą ir valdymą, įskaitant informaciją apie esamus pakaitalus ar procesus, kurie, laikantis jų naudojimo sąlygų, mažiau kenkia darbuotojų sveikatai ir saugai; b) tinkamo vėdinimo užtikrinimą; c) atitinkamų asmens apsaugos priemonių, kurios atitinka Direktyvą 89/686/EEB, naudojimą. Darbdaviai ir savarankiškai dirbantys asmenys turėtų pakeisti dichlormetaną chemine medžiaga ar procesu, kuris, laikantis jo naudojimo sąlygų, nekelia jokio pavojaus arba kelia mažesnį pavojų darbuotojų sveikatai ir saugai. Specialistas praktiškai taiko visas tinkamas saugos priemones, įskaitant asmens apsaugos priemonių naudojimą. 4. Nepažeidžiant kitų darbuotojų apsaugą reglamentuojančių Bendrijos teisės aktų, dažų nuėmikliai, kurių sudėtyje yra dichlormetano, kurio koncentracija yra lygi ar didesnė nei 0,1 % svorio, gali būti naudojami pramonės objektuose, tik jeigu įvykdytos bent jau šios sąlygos: a) visose patalpose, skirtose apdoroti, ypač apdoroti šlapiuoju būdu ir gaminiams, nuo kurių pašalinti dažai, džiovinti, įrengta veiksminga vėdinimo sistema: vietinė ištraukiamoji ventiliacija prie dažų nuėmiklių talpyklų, kurią tose patalpose papildo dirbtinė ventiliacija, siekiant sumažinti poveikį ir, jei techniškai įmanoma, laikytis atitinkamų profesinio poveikio ribinių verčių; b) parengtos priemonės, skirtos garavimui iš dažų nuėmiklių talpyklų sumažinti ir apimančios: dažų nuėmiklių talpyklų dangčius, išskyrus pildymo ir tuštinimo metu; tinkamą dažų nuėmiklių talpyklų pildymo ir tuštinimo tvarką; ir plovimo talpyklas su vandeniu ar sūrymu tirpiklių pertekliui, susidariusiam po tuštinimo, nuvalyti; c) parengtos priemonės, skirtos saugiai naudoti dichlormetaną dažų nuėmiklių talpyklose ir apimančios: siurblius ir vamzdynus, kuriais dažų nuėmiklis perduodamas į talpyklas ir iš jų; ir tinkamą saugaus talpyklų valymo ir nuosėdų nuvalymo tvarką; d) asmens apsaugos priemonės, kurios atitinka Direktyvą 89/686/EEB, apimančios: tinkamas apsaugines pirštines, apsauginius akinius bei apsauginę aprangą; ir tinkamas kvėpavimo takų apsaugos priemones, kai atitinkamų profesinio poveikio ribinių verčių laikymosi negalima kitaip pasiekti; e) tinkama informacija, nurodymai ir mokymas, susiję su tokių priemonių naudojimu, darbuotojams. 5. Nepažeidžiant kitų Bendrijos nuostatų dėl medžiagų ir mišinių klasifikavimo, ženklinimo ir pakavimo, dažų nuėmikliai, kurių sudėtyje yra dichlormetano, kurio koncentracija yra lygi ar didesnė nei 0,1 % svorio, iki 2011 m. gruodžio 6 d. matomai, įskaitomai ir nenutrinamai ženklinami tokiu užrašu: „Leidžiama naudoti tik pramonės tikslais ir kai kuriose ES valstybėse narėse patvirtintiems specialistams. Patikrinti, kur leidžiama naudoti.“ “